Mellom liv og død

Mellom liv og død er en norsk roman, utgitt som bok nummer 15 i den 83 bind store serien om western-helten og US-marshalen Morgan Kane. Boka ble lansert i 1968, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.

Boka kom ut i forlagets pocketserie Stjernebøkene, som Stjerne-bok nr 350 og kostet tre kroner og tjuefem øre. Boka var imidlertid ikke helt ny da den ble lansert i Kane-serien. Mellom liv og død var en omarbeidet versjon av en av de første Kane-historiene Hallbing hadde forfattet, og i 1965 hadde fått utgitt på Romanforlaget - da med tittelen Morgan Kane - Texas Ranger. I nyere utgivelser har Mellom liv og død også fått tilbake denne opprinnelige tittelen, eventuelt i kortform som bare Texas Ranger.

Bokas handling er lagt til 1888, Kane har to kuler i kroppen, og befinner rent fysisk «mellom liv og død». I bokas rammefortelling om Kane som svever i ørska gjenopplever han sitt første Texas Ranger-jobb, - det vil si oppdraget som beskrives i Hallbings Texas Ranger-bok fra 1965. Her får vi en mer eller mindre typisk Kane-historie: Han møter kvinnene Lydia Arness og Isabella y Hernandez, revolversvingerne Rufus Carelli og  og Logan Jocelyn. Kane dreper minst tre av de som er navngitt i boka og ti navnløse meksikanere. (Nokså atypisk til Kane å være ligger han med og dreper også en og samme person!)  

I tillegg møter altså Kane igjen livs store kjærlighet Linda Swift i Mellom liv og død. Rammefortellingen peker både tilbake til de tidligere bøkene med Linda, Uten nåde fra 1966 og Ingen tårer for Morgan Kane fra 1967 og fram til den neste Tilbake til kampen som kom senere i 1968.

Mottagelsen av boka 
Mellom liv og død kom ut før Kane-serien var blitt den store salgsuksessen, da bøkene fortsatt ble utgitt i nokså normale pocket-opplag på 12-16000. Men da serien for alvor slo an et par år senere måtte Mellom liv og død trykkes på nytt og på nytt... Mens den fortsatt ble utgitt i Bladkompaniets opprinnelige pocket-serie kom boka i minst fire opplag. I tillegg ble den solgt i hardcover-versjon da Bladkompaniet i årene 1972-1974 lanserte serien i innbundet utgave, med to bøker i hvert bind.<ref>Serien omfattet  alle bøkene til og med Der ørnene dør. Se Den store boka om Morgan Kane, Aller forlag 2014, side 322</ref>

Og suksessen var ikke begrenset til Norge. Etter hvert kom Mellom liv og død på flere språk: Den kom som Between life and death i England i 1972 på Corgi Books, i 1973 i Danmark som Mellem liv og død  på Winther og i 1974 i Finland på Otava som Kuolleet eivät kerro. Også Island fikk sin utgave, Milli heims og helju.

 Senere utgivelser 
Da Bladkompaniet i 1991 ga ut serien på nytt besluttet de å publisere bøkene i kronologisk rekkefølge, der man begynte med Kanes fødsel og sluttet med Den siste jakten. Nå havnet Mellom liv og død i et dobbeltbind, i bok nr 16, sammen med Tilbake til kampen. Da Bladkompaniet/Schibstedforlagene i årene 2002–2008 gjenutga bøkene i dobbet-pocket kom Mellom liv og død i 2003 som bok 29 i bind 29–30. 

Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. Blant annet hadde Mellom liv og død nå fått tilbake sin opprinnelige tittel Morgan Kane - Texas Ranger. Den kom i 2010 som bok nr 14, en utgivelse som året etter ble lansert som lydbok av Norsk lyd- og blindeskriftbibliotek, innlest av Jan Olav Simonsen. 

Plasseringen som bok 14 i serien er også beholdt i senere utgivelser, som i Cappelen Damms lydbokversjon fra 2019, lest inn av Torgeir Reiten. Her har imidlertid selve boktittelen blitt kortet ned til bare Texas Ranger.

 Referanser 

 Kilder 
 Atle Nielsen, Kjell Jørgen Holbye m. fl.: Den store boka om Morgan Kane'', Aller forlag 2014, side 114–115.

Norske romaner
Bøker fra 1968
Morgan Kane